Kjell Ingebretsen

Kjell Ingebretsen (født 28. mai 1943 i Skien) er en norsk orkester- og operadirigent, professor og tidligere operasjef ved Göteborgs Operan.

Han startet sin musikkarriere i skolemusikken og i Skien ungdomskorps og tok organist- og kantoreksamen ved Musikkonservatoriet i Oslo i 1963. I 1971 tok han dirigenteksamen ved Kungliga Musikhögskolan i Stockholm. Samme år begynte han som dirigent ved Stockholmsoperaen (Kungliga Teatern). I 1979-82 var han orkestersjef samme sted. I 1993 ble han utnevnt til hovkapellmester. Samme år ble han også utnevnt til professor i orkesterdirigering ved Kungliga Musikhögskolan i Stockholm. Han har gjestedirigert i flere orkestre, blant andre Oslo filharmoniske orkester og Bergen filharmoniske orkester. Han var operasjef ved Göteborgs Operan 1996-2005. Fra 2006 til 2009 var han professor i opera ved Kunsthøgskolen i Oslo.

Kjell Ingebretsen har også komponert kammermusikk, orkesterverker og sanger. I 2004 ble Kjell Ingebretsen tildelt den svenske kongelige medaljen Litteris et Artibus for fremragende kunstnerisk arbeid. I 2006 ble han tildelt den norske St. Olavsmedaljen for fremme av kunstnerisk samarbeid mellom Norge og Sverige. I perioden 2007-2012 var han preses (president) ved Kungliga Musikaliska Akademien i Sverige. Han ble utnevnt til æresdoktor ved Göteborgs universitet i 2009.Dirigenten och förre chefen för GöteborgsOperan Kjell Ingebretsen blir hedersdoktor vid Konstnärliga fakulteten - Gøteborgs Universitet 24. sept. 2009

Fra 2010 til 2015 var han professor og kunstnerisk leder for masterutdanningen ved SNOA (Swedish National Orchestra Academy), Högskolan för scen och musikk i Göteborg.

 Referanser 

 Eksterne lenker 

 Kjell Ingebretsen - Store norske leksikon
 Som dirigent måste man visa sina känslor - Gøteborgs Universitet 16. november 2009

Kategori:Norske dirigenter
Kategori:Norske komponister
Kategori:Norske musikkprofessorer
Kategori:St. Olavsmedaljen
Kategori:Mottakere av Litteris et Artibus
Kategori:Personer fra Skien kommune